text: হোমপেজ পুরনো সংখ্যা: সূচীপত্র শিল্প সংস্কৃতি || ৯ম বর্ষ ১ম সংখ্যা বৈশাখ ১৪১৬ • 9th year 1st issue Apr-May 2009 পুরনো সংখ্যা
  সাউদ চৌধুরীর সিডি 'আমি যে গান গাই' Download PDF version
  সাউদ চৌধুরীর সিডি 'আমি যে গান গাই'
  ওয়াহিদা রশীদ তনু
  প্রবাসে বসবাসরত বাংলা গানের বাংলাদেশী শিল্পী সাউদ চৌধুরীর একটি চমৎকার হারানো দিনের বাংলাগানের এ্যালবাম বেরিয়েছে এবছরের শুরুতেই। এ্যালবামটি বের করেছে "G" সিরিজ। এ্যালবামের নাম "আমি যে গান গাই"। বলা যায় অনেকটা তার গানের ভক্তদের চাপে পড়েই এ্যালবামটি বের করেছেন শিল্পী। আমার মতন বহু বাঙালি যারা মার্কিন যুক্তরাষ্ট্রের বিভিন্ন শহরে বসবাস করেন, তাদের অনেকেরই সৌভাগ্য হয়েছে সাউদ চৌধুরীর গান শোনার। প্রতিবছর নিজের দেশে একবার ঘুরতে যান সাউদ চৌধুরী এবং সেখানেও তার অগণিত ভক্ত। এই দেশ-বিদেশের ভক্তদের অনুরোধ ফেলতে না পেরে প্রায় দু'দশক ধরে ঘরোয়া গানের আসরে গান গেয়ে জনপ্রিয়তার পর আজ আমাদের হাতে তার প্রথম এ্যালবামটি এসে পড়েছে।
  এগারোটি গান গেয়েছেন তিনি এই এ্যালবামটির জন্য- প্রতিটি গানের রং, ঢং ও মেজাজ ভিন্ন। এক অপূর্ব বাংলা গানের "সিলেকশন" করে এ্যালবামটি তিনি সাজিয়েছেন। যারা সামনে বসে তার গান আগে শুনেছেন তারা জানেন তার গানের চয়ন এবং পরিবেশনার স্টাইল কতখানি মনোহর। পেশায় তিনি সানফ্রানসিসকো শহরের প্রতিষ্ঠিত স্থপতি হলেও বাংলা গানের জগত সম্পর্কে তার ভাবনা চিন্তা ও জ্ঞনের পরিধি অপরিসীম। দেশ ছেড়েছেন তিনি বহুবছর আগে উচ্চ শিক্ষার্থে। শিকাগোর IIT থেকে স্থাপত্যে স্নাতক ডিগ্রীর পর U.C. Berkley তে মাস্টার্স ডিগ্রী অর্জন করেছেন তিনি। অথচ তার পাশাপাশি গানের চর্চাটা চালিয়ে যেতে একদম ভোলেননি তিনি। পারিবারিক যোগাযোগ সূত্রে ঢাকা শহরে থাকাকালিন বিখ্যাত বাংলাদেশী শিল্পী সানজিদা খাতুনের কাছে তার সঙ্গীতের প্রথম হাতেখড়ি। তারপর শ্রী সুধীনদাশ ও প্রয়াত শেখ লুৎফুর রহমানের কাছে করেছেন উপমহাদেশীয় Classical গানের চর্চা। আমেরিকায় পাড়ি জমিয়ে যখন ক্যালিফর্নিয়াতে এলেন তখন San Francisco শহরে আলী আঁকবর খাঁ ইনস্টিটিউটেও তিনি বাংলা গানের অনুশীলন করেন।
  তার এই অনুশীলন, গলার সুর ও গানের গায়কী এক হয়ে তিনি যখন গান করেন তখন শ্রোতারা মুগ্ধ না হয়ে আর পারেন না। তার গাওয়া শচীন দেব বর্মনের গান তাকে বিশেষভাবে জনপ্রিয় করে তুলেছে বাঙালিদের। তার এ এ্যালবামটিতে তিনি শচীন দেব বর্মনের গাওয়া পাঁচটি গান নতুন মেজাজে গেয়েছেন। "‌‌‌‌বর্ণে- গন্ধে- ছন্দে- গীতিতে" এই গানটি এ্যালবামের তিন নম্বর গান। এত চমৎকারভাবে এ গানটি সাউদ চৌধুরী গেয়েছেন যে শ্রোতা হিসেবে গলা না মিলিয়ে আর কোনো উপায় নেই। দুটো চমৎকার অথচ হারিয়ে যাওয়া নজরুলের গান গেয়েছেন তিনি এ এ্যালবামটির জন্য। গান দুটি শুনলে (চার ও নয় নম্বর) বুঝতে পারবেন শিল্পীর Classical training এর সাথে তার নিজস্ব সুরেলা কন্ঠের কি অপূর্ব সমন্বয় ঘটেছে। আর রবীন্দ্র সঙ্গীতের যারা ভক্ত তাদের মনটি একেবারেই ভরে যাবে যদি আপনারা তার আট নম্বর গান, "তার মিলন চাও বিরহী" গানটি উপভোগ করেন। শিল্পীর গভীর গলায় গাওয়া গানটি আপনাকে নিয়ে যাবে একেবারে অন্য এক জগতে। সুরকার আব্দুল লতিফের সুরে এ্যালবামের দশ নম্বর গানটি গেয়েছেন শিল্পী বাংলা ভাষাকে নিয়ে। আমার ছেলেমেয়েদেরকে প্রায়ই এ গানটি আমি শোনাই কারণ গানের কথা ও সুর ভারি সহজ সরল অথচ গভীর। প্রবাসে বসে বাংলাভাষাকে নিয়ে এ গানটি আমার পরিবারের বড়ই প্রিয়। এগারো নম্বরে গিয়ে সাউদ চৌধুরী গেয়েছেন এক অপূর্ব সুরের গান 'মা' কে নিয়ে। পুলক বন্দোপাধ্যায়ের এ গানটি শিল্পী যে ভাবে গেয়েছেন তাতে কোনো মায়ের চোখে জল না এসে যায় না।
  এ এ্যালবামটি আমি আমার গাড়ীতে বসে প্রতিদিন শুনি। আপনারা যারা শুনছেন বা শুনবেন তাদের উদ্দেশ্যে বলতে পারি এগারোটা গান শুনে আপনাদের মন হয়তো পুরোপুরি ভরবে না। আরো এগারো গানের আশায় রইলাম, আমরা সাউদ চৌধুরীর গানের ভক্তরা।
  Ahmed Helaluzzaman April 23, 2009
  It's a great opportunity for the general public to know him and his beautiful voice. Saud is my close friend and I wish him for more CD's in future.
  Naela Huq April 21, 2009
  It is true. After listening to the CD I felt that it finished too soon. I wanted more.Saud bhaia mon bhoreni ekhono.